**EELNÕU**

**TÕRVA VALLAVOLIKOGU**

**M Ä Ä R U S**

**Tõrva** 21.november 2017 **nr …..**

**Ametnike haridusele, töökogemusele,
teadmistele ja oskustele esitatavad nõuded**

Määrus kehtestatakse avaliku teenistuse seaduse § 14 lõike 3 alusel.

**§ 1.**  **Reguleerimisala**(1) Määrusega kehtestatakse Tõrva valla ametiasutuse ametnikele (edaspidi ametnik) nõuded haridusele, töökogemusele, teadmistele ja oskustele, mis on vajalikud teenistusülesannete täitmiseks.

(2) Teenistusülesannete täitmiseks vajalikud täpsemad nõuded ametnike eri-, kutse- ja ametialasele haridusele, töökogemusele, teadmistele ja oskustele sätestatakse ametikoha ametijuhendis arvestades ametikoha eripära.

**§ 2. Nõuded haridusele**

(1) Ametnikul peab olema vähemalt keskharidus ja sellele lisanduv eri-, kutse või ametialane ettevalmistus.

(2) Ametiasutuse osakonnajuhatajal peab olema vähemalt kõrgharidus või sellega võrdsustatud haridustase.

(3) Hariduse või ettevalmistuse nõue loetakse täidetuks juhul, kui seda tõendab vastav diplom või tunnistus.

**§ 3. Nõuded töökogemusele**

Ametnikul on soovitav töökogemus avalikus teenistuses riigi või kohaliku omavalitsuse ametiasutuses või ametikoha töövaldkonnas.

 **§ 4. Nõuded oskustele ja teadmistele**

(1) Ametnik peab:
1) omama üldisi teadmisi riigi põhikorrast;
2) omama põhjalikke teadmisi kohaliku omavalitsuse korraldusest, seda reguleerivatest õigusaktidest ning oma töövaldkonda reguleerivatest õigusaktidest ja parimast praktikast ning oskama neid teenistusülesannete täitmisel rakendada;
3) valdama eesti keelt seaduses või seaduse alusel sätestatud ulatuses;
4) tundma asutuse asjaajamisele kehtestatud reegleid ning neid teenistusülesannete täitmisel nõuetekohaselt ja täpselt täitma;
5) oskama kasutada arvutit, sealhulgas ametikohal vajalikke teksti- ja tabeltöötlusprogramme ning teisi tööks vajalikke arvutiprogramme ja andmekogusid;
6) olema avatud koostööks ja hea suhtlemisoskusega.

(2) Ametiasutuse osakonnajuhataja peab lisaks käesoleva paragrahvi lõikes 1 sätestatule omama juhtimisalaseid teadmisi ja oskuseid ning oskust planeerida tööprotsessi ja alluvate tööd.

**§ 5.**  **Määruse jõustumine**

Määrus jõustub 01.jaanuaril 2018.

Enn Mihailov
volikogu esimees

SELETUSKIRI
Tõrva Vallavolikogu määruse „Ametnike haridusele, töökogemusele, teadmistele ja oskustele esitatavad nõuded“ eelnõule

Eelnõuga sätestatakse nõuded ametnike haridusele, töökogemusele, teadmistele ja oskustele. Eelnõu lähtub avaliku teenistuse seaduses sätestatud ametniku n.ö miinimumnõuetest ning osaliselt täpsustab neid. Ametijuhendiga saab seada vastavalt seaduses ja käesolevas eelnõus sätestatud miinimumnõuetele täpsustavaid ning kõrgemaid nõudeid arvestades vastava ametikoha teenistusülesannete iseloomu, nt sätestatakse erihariduse või kõrghariduse nõue, nõue töökogemuse kestvusele, nõue erialastele teadmistele vms.

Eelnõu koostamisel on võetud aluseks Vabariigi Valitsuse 19.12.2012 määrus nr 114 „Ametnike haridusele, töökogemusele ja võõrkeelte oskusele esitatavad nõuded, mis kohaldub ministeeriumide ja ministeeriumide haldusalas olevate ametiasutuste ning Riigikantselei ametnikele.

Määrus kehtestatakse avaliku teenistuse seaduse § 14 lõike 3 alusel, mis sätestab, et kohaliku omavalitsuse üksuse ametiasutuse ametnike haridusele, töökogemusele, teadmistele ja oskustele esitatavad nõuded, mis on vajalikud teenistusülesannete täitmiseks, kehtestab kohaliku omavalistuse üksuse volikogu.

Seletuskirja koostas Tõrva linnasekretär Signe Kiin